Document ID: 32010D0705

DECIZIA COMISIEI
din 22 noiembrie 2010
privind retragerea recunoașterii Georgiei în materie de educație, formare și certificare a personalului navigant maritim în vederea recunoașterii certificatelor de competență
[notificată cu numărul C(2010) 7966]
(Text cu relevanță pentru SEE)
(2010/705/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 20 alineatul (2),
având în vedere reevaluarea conformității Georgiei efectuate de către Comisie în temeiul articolului 21 alineatul (1) din Directiva 2008/106/CE,
întrucât:
(1)
Statele membre pot decide recunoașterea certificatelor de competență ale navigatorilor, emise de țări terțe, cu condiția ca țara terță respectivă să fie recunoscută de Comisie ca asigurând respectarea cerințelor Convenției internaționale privind standardele de pregătire a navigatorilor, brevetare/atestare și efectuare a serviciului de cart, din 1978, cu modificările ulterioare (Convention on Standards of Training, Certification and Watchkeeping for Seafarers, denumită în continuare „Convenția STCW”) (2).
(2)
Georgia este recunoscută la nivelul Uniunii Europene, în conformitate cu procedura stabilită la articolul 18 alineatul (3) litera (c) din Directiva 2001/25/CE a Parlamentului European și a Consiliului din 4 aprilie 2001 privind nivelul minim de formare a navigatorilor (3), deoarece în Jurnalul Oficial al Uniunii Europene (4) sunt publicate recunoașteri ale certificatelor georgiene de către Italia și Grecia și, prin urmare, aceste certificate rămân valabile, în conformitate cu articolul 19 alineatul (5) din Directiva 2008/106/CE, în ciuda faptului că Directiva 2001/25/CE a fost abrogată.
(3)
Comisia a evaluat sistemele de educație, formare și certificare în domeniul maritim din Georgia, în conformitate cu articolul 21 alineatul (1) din Directiva 2008/106/CE, pentru a stabili dacă această țară continuă să se conformeze cerințelor Convenției STCW și dacă au fost luate măsurile corespunzătoare pentru a preveni frauda în ceea ce privește certificatele. Evaluarea, bazată pe rezultatele unei misiuni de anchetă efectuate de experții Agenției Europene pentru Siguranță Maritimă în septembrie 2006, a evidențiat o serie de deficiențe.
(4)
Comisia a transmis statelor membre un raport privind rezultatele evaluării conformității.
(5)
Ulterior, Comisia a solicitat autorităților georgiene, prin scrisorile din 27 februarie 2009 și 23 martie 2010, să prezinte documente care să demonstreze că au remediat în mod corespunzător deficiențele constatate în cadrul evaluării.
(6)
Acolo unde, în cadrul evaluării conformității cu Convenția STCW, au fost identificate deficiențe, autoritățile georgiene - prin scrisorile din 1 mai 2009, 12 ianuarie 2010, 17 februarie 2010 și 14 aprilie 2010 - au prezentat Comisiei, la cererea acesteia, anumite informații referitoare la implementarea de măsuri corective vizând remedierea aspectelor semnalate.
(7)
Evaluarea răspunsurilor autorităților georgiene de către Comisie a confirmat că informațiile furnizate se referă doar la o foarte mică parte dintre aceste deficiențe, în timp ce majoritatea deficiențelor identificate în cadrul evaluării conformității rămân nesoluționate. Aceste deficiențe vizează mai multe secțiuni din Convenția STCW și mai ales lipsa dispozițiilor naționale de punere în aplicare a unor cerințe ale Convenției STCW, cum ar fi în special punerea în aplicare a unui sistem de standarde de calitate și utilizarea simulatoarelor, funcționarea sistemului de standarde de calitate atât în cadrul administrației, cât și al unor instituții de formare și educație maritimă, monitorizarea acestor instituții de către administrație, precum și numeroase cerințe de certificare referitoare atât la serviciul de punte, cât și la serviciul motoare.
(8)
Aceste neconformități împiedică respectarea mai multor dispoziții de bază ale Convenției STCW și riscă să afecteze nivelul general de competență al navigatorilor care dețin certificate emise de Georgia.
(9)
Rezultatul evaluării conformității și examinarea informațiilor furnizate de autoritățile georgiene demonstrează că Georgia nu respectă pe deplin cerințele pertinente ale Convenției STCW și, prin urmare, trebuie retrasă recunoașterea sa de către Uniunea Europeană.
(10)
Măsurile prevăzute în prezenta decizie sunt conforme cu avizul Comitetului pentru siguranța maritimă și prevenirea poluării de către nave,
ADOPTĂ PREZENTA DECIZIE:
Articolul 1
Se retrage recunoașterea Georgiei, acordată conform articolului 18 alineatul (3) litera (c) din Directiva 2001/25/CE, în ceea ce privește educația, formarea și certificarea navigatorilor în scopul recunoașterii certificatelor de competență eliberate de această țară.
Articolul 2
Prezenta decizie se adresează statelor membre.
Adoptată la Bruxelles, 22 noiembrie 2010.

Labels: 12
8
18
9